На захад ад вёскі знаходзіцца вялікае Катоўскае возера. Заходні бераг возера стромкі, узнімаецца вялікая–вялікая гара. Напэўна, з далёкай старажытнасці тут могільнік дзвюх вёсак – Катоўшчына і Варашкі. Прама на могільніку знаходзяцца тры валатоўкі – высокія курганныя насыпы. Дарэчы, такіх насыпаў было амаль што два дзесяткі. Расцягнуліся яны прамой лініяй на працягу прыкладна трох кіламетраў ад Сушы да Катоўшчыны. Пашанцавала захавацца толькі тром – на могільніку. Астатнія па ўказу мясцовых кіраўнікоў былі проста спецыяльна расцягнуты трактарамі, каб не перашкаджаць працаваць тэхніцы. Як кажуць мае суразмоўцы, з усіх “сыпаліся косці і нейкія чарапкі”.